BA โผล่รายที่ 3! ประกาศเก็บค่าน้ำมันเพิ่มคนละ 200 บาทต่อเที่ยว
BA โผล่รายที่ 3! ประกาศเก็บค่าน้ำมันเพิ่มคนละ 200 บาทต่อเที่ยว หลังครม.ปรับขึ้นภาษีสรรพสามิตน้ำมันเชื้อเพลิงเครื่องบิน มีผล 8 ก.พ.นี้
1 ก.พ. 2560

BA โผล่รายที่ 3! ประกาศเก็บค่าน้ำมันเพิ่มคนละ 200 บาทต่อเที่ยว หลังครม.ปรับขึ้นภาษีสรรพสามิตน้ำมันเชื้อเพลิงเครื่องบิน มีผล 8 ก.พ.นี้
ผู้สื่อข่าวรายงานว่า สายการบินบางกอกแอร์เวย์ส ในเครือบริษัท การบินกรุงเทพ จำกัด (มหาชน) หรือ BA ระบุว่า จากกรณีที่คณะรัฐมนตรี (ครม.) มีมติเห็นชอบตามที่กระทรวงการคลังเสนอ ให้ปรับขึ้นภาษีสรรพสามิตน้ำมันเชื้อเพลิงเครื่องบินและน้ำมันหล่อลื่น โดยประกาศในราชกิจจานุเบกษาและมีมีผลวันที่ 25 มกราคม 2560 ที่ผ่านมา ได้ส่งผลให้ทางสายการบินฯ มีต้นทุนที่เพิ่มขึ้น
ทั้งนี้ สายการบินบางกอกแอร์เวย์ส จึงมีความจำเป็นที่จะต้องปรับเพิ่มราคาบัตรโดยสารเที่ยวบินภายในประเทศทุกเส้นทาง ในอัตราเที่ยวบินละ 200 บาทต่อคน โดยจะมีผลตั้งแต่วันที่ 8 กุมภาพันธ์ 2560 เป็นต้นไป
อนึ่งก่อนหน้านี้ สายการบินนกแอร์ ในเครือบริษัท สายการบินนกแอร์ จำกัด (มหาชน) หรือ NOK และสายการบินแอร์เอเชีย ในเครือของบริษัท เอเชีย เอวิเอชั่น จำกัด (มหาชน) หรือ AAV ได้ประกาศเพิ่มค่าโดยสารในอัตรา 150 บาท/ท่าน/เที่ยวบินไปแล้ว